סוון בנדר

**סוון בנדר** (בגרמנית: **Sven Bender**, נהגה **זוון**; נולד ב-27 באפריל 1989; רוזנהיים שבגרמניה המערבית) הוא כדורגלן עבר גרמני ששיחק בעמדת הקשר האחורי. סוון בנדר הצליח במיוחד ככדורגלן בבורוסיה דורטמונד, עמה זכה בשתי אליפויות, ושיחק גם במינכן 1860 ובבאייר לברקוזן. כיום משמש כמאמנה של אונטרהאכינג.

אחיו התאום לארס בנדר, אף הוא כדורגלן עבר מצליח.

## קריירת מועדונים
### מינכן 1860
בנדר שיחק כנער באונטרהאכינג, ובשנת 2002 הצטרף בנדר למחלקת הנוער של מינכן 1860, כאשר את כל הצעדים בתחילת הקריירה עשה ביחד עם אחיו, לארס. בשנת 2006 עלה לבוגרים של מינכן 1860 כאשר הוא רק בן 17. תחילה שיחק בקבוצת המילואים, אך השתלב במהרה בקבוצה הבכירה, ששיחקה בבונדסליגה השנייה. בנובמבר 2007 האריך בנדר את חוזהו בקבוצה עד לשנת 2011, אך בעקבות המצב הכלכלי הקשה של הקבוצה, החליטה מינכן 1860 למכור את שני האחים. בשנת 2009 עבר סוון לבורוסיה דורטמונד, בעוד שאחיו לארס עבר לבאייר לברקוזן. סוון בנדר שיחק שלוש עונות בבוגרים של מינכן 1860, בהן סיימה הקבוצה במרכז הטבלה בבונדסליגה השנייה.

### בורוסיה דורטמונד
בנדר ערך את הבכורה במדי בורוסיה דורטמונד בספטמבר 2009 במשחק ליגה מול האנובר 96. בעונת הבכורה שלו במועדון, ערך בנדר 19 הופעות ליגה וסייע לדורטמונד לסיים במקום החמישי. בעונת  הפך לבורג מרכזי בקבוצה וזכה עימה באליפות גרמניה, לראשונה מזה 9 שנים. בעונת 2011/12 בנדר ודורטמונד הגנו על תואר האליפות, ואף הוסיפו זכייה בגביע הגרמני, לאחר ניצחון 5-2 על באיירן מינכן בגמר. בנדר נכנס כמחליף בגמר זה במקום שינג'י קגאווה. ב-6 בינואר 2013 האריך את חוזהו בדורטמונד עד 2017. דורטמונד ובנדר לא הצליחו לשמור על תואר האליפות בעונת 2012/13, וסיימו במקום השני בליגה, במרחק 25 נקודות מהאלופה באיירן מינכן. ועם זאת, הגיעו לגמר ליגת האלופות 2013, בו הפסידו 2-1 לבאיירן מינכן משער של אריין רובן בדקה ה-89. בנדר פתח בהרכב בגמר זה, והוחלף בתוספת הזמן על ידי נורי שאהין כאשר דורטמונד נזקקה לשער שוויון שלא הגיע. בנדר ודורטמונד זכו פעמיים ברציפות בתואר הסופר קאפ הגרמני, ב-2013 כשניצחו 4-2 את באיירן מינכן, במשחק בו בנדר פתח והוחלף, וב-2014 כשניצחו 2-0 את באיירן מינכן, במשחק בו בנדר נכנס כמחליף. בעונות הבאות, בנדר הרבה לסבול מפציעות ואיבד את מקומו בהרכב, ובורוסיה דורטמונד לא הצליחה לקרוא תיגר על באיירן מינכן. ועם זאת, חוזהו של בנדר הוארך בשנת 2016 עד לתום עונת 2020/21. בשנת 2017 נוסף תואר נוסף לארונו של בנדר, כשבורוסיה דורטמונד זכתה שוב בגביע הגרמני, לאחר ניצחון 2-1 בגמר על איינטרכט פרנקפורט. בנדר ישב על הספסל ולא שותף במשחק זה. ב-13 ביולי 2017, לאחר שמונה עונות, שתי אליפויות, שתי זכיות בסופר קאפ הגרמני, שתי זכיות בגביע הגרמני, והגעה אחת לגמר ליגת האלופות, חתם סוון בנדר לארבע שנים בבאייר לברקוזן, והתאחד מחדש עם אחיו, לארס.

### באייר לברקוזן
בקיץ 2017 חתם סוון בנדר לארבע שנים בבאייר לברקוזן, בה כאמור שיחק באותו זמן אחיו, לארס. בנדר היה שחקן הרכב קבוע לאורך ארבע העונות שלו בלברקוזן, ותמיד סיים עם הקבוצה בצמרת הבונדסליגה. בעונת 2019/20 הגיע עם הקבוצה לגמר הגביע הגרמני, בו הפסידה הקבוצה 4-2 לבאיירן מינכן, כשבנדר מבקיע את השער הראשון ללברקוזן. בקיץ 2021, הכריז סוון בנדר על פרישה ממשחק פעיל, ביחד עם אחיו לארס. 

## קריירה בינלאומית
בצעירותו, היה בנדר חלק מהנבחרות הצעירות של גרמניה, ובשנת 2008 זכה עמה באליפות אירופה עד גיל 19, לאחר ניצחון 3-1 בגמר על הנבחרת המקבילה של איטליה. בפברואר 2011 זומן ראשונה לסגל הנבחרת הבוגרת לקראת משחק נגד , ובמרץ 2011 ערך את הופעת הבכורה שלו במשחק ידידות נגד . בנדר שותף במספר משחקי ידידות באותה תקופה, וזומן לסגל הגרמני המורחב ליורו 2012, אך נופה מהסגל הסופי. בנדר היה מועמד לסגל הגרמני למונדיאל 2014, בו זכתה נבחרת גרמניה לבסוף, אך פציעה שסבל ממנה מנעה את זימונו. בשנת 2013 ערך את הופעתו האחרונה במדי נבחרת גרמניה הבוגרת.

בשנת 2016, זומן סוון בנדר ביחד עם אחיו לארס ועם נילס פטרסן, כחריג גיל לסגל הגרמני לאולימפיאדת ריו, שבה היה מותר לשתף רק שלושה שחקנים מעל גיל 23. בנדר והנבחרת הגרמנית הגיעו עד לגמר הטורניר האולימפי, הפסידו בבעיטות הכרעה לנבחרת האולימפית של ברזיל לאחר 1-1 בתום 120 דקות, וזכו במדליית כסף אולימפית.

## קריירת אימון
ביוני 2022 מונה בנדר על ידי התאחדות הכדורגל הגרמנית כעוזר מאמן נבחרת גרמניה עד גיל 16. ביוני 2023 קודם בנדר לתפקיד עוזר מאמן נבחרת גרמניה עד גיל 17. 

בדצמבר 2023 עזב בנדר את תפקידו בנבחרות גרמניה הצעירות, וביחד עם חברו לשעבר בבורוסיה דורטמונד, נורי שאהין, מונה כעוזר המאמן של אדין טרזיץ' בבורוסיה דורטמונד עד לתום עונת 2023/24.

בדצמבר 2024 מונה בנדר כמאמן זמני עד לתום שנת 2024 במועדון בו שיחק כנער, אונטרהאכינג מהליגה הגרמנית השלישית. במרץ 2025 מונה בנדר שוב כמאמן זמני באונטרהאכינג עד לתום עונת 2024/25, אך לא הצליח למנוע את נשירתה לליגות האזוריות. עם זאת, נשאר בנדר במועדון כמאמן.

## תארים
;בורוסיה דורטמונד
*אליפויות גרמניה: 2011, 2012
*הגביע הגרמני: 2012, 2017
*הסופר קאפ הגרמני: 2013, 2014

;נבחרות גרמניה
*אליפות אירופה בכדורגל עד גיל 19: 2008
*אולימפיאדת ריו דה ז'ניירו (2016): מדליית כסף

## קישורים חיצוניים

* פרופיל השחקן

## הערות שוליים

קטגוריה:כדורגלנים גרמנים
קטגוריה:קשרי כדורגל גרמנים
קטגוריה:כדורגלני מינכן 1860
קטגוריה:כדורגלני בורוסיה דורטמונד
קטגוריה:כדורגלני באייר לברקוזן
קטגוריה:כדורגלני נבחרת גרמניה
קטגוריה:רוזנהיים: כדורגלנים
קטגוריה:כדורגלנים גרמנים באולימפיאדת ריו דה ז'ניירו (2016)
קטגוריה:זוכי מדליית כסף אולימפית גרמנים: כדורגל
קטגוריה:מאמני כדורגל גרמנים
קטגוריה:מאמני אונטרהאכינג
קטגוריה:גרמנים שנולדו ב-1989